CELEX: 32012D0223(01)
Language: et
Date: 2012-02-21 00:00:00
Title: Komisjoni otsus, 21. veebruar 2012 , ELi kriminaalpoliitika eksperdirühma loomise kohta

23.2.2012   
            
            
               ET
            
            
               Euroopa Liidu Teataja
            
            
               C 53/9
            
         KOMISJONI OTSUS,
   21. veebruar 2012,
   ELi kriminaalpoliitika eksperdirühma loomise kohta
   2012/C 53/05
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Liit püüab tagada kooskõlas aluslepingu artikli 67 lõikega 3 kõrge turvalisuse taseme kuritegevuse tõkestamise ja selle vastu võitlemise meetmetega ning vajaduse korral kriminaalõiguse alaste õigusaktide ühtlustamise kaudu.
            
         
               (2)
            
            
               Komisjoni 20. septembri 2011. aasta teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „ELi kriminaalpoliitika suunas: kriminaalõigus Euroopa Liidu poliitika rakendamise teenistuses” (1) rõhutatakse, et on tähtis välja töötada ühtne ja järjepidev ELi kriminaalpoliitika, mida peaksid toetama eksperdirühma arutelud.
            
         
               (3)
            
            
               Seepärast on vaja luua ELi kriminaalõiguse valdkonna eksperdirühm ning määrata kindlaks selle ülesanded ja struktuur.
            
         
               (4)
            
            
               Rühm peaks aitama komisjonil välja töötada ELi kriminaalpoliitikat ja andma nõu kõikides sellega seotud küsimustes. Rühm peaks samuti andma nõu faktiliste andmete kogumise korral, et hinnata, kas EL peaks võtma kriminaalõiguslikke meetmeid liidu poliitika tõhusa rakendamise tagamiseks.
            
         
               (5)
            
            
               Rühm peaks koosnema kuni kahekümnest kõrge kvalifikatsiooniga eksperdist, kes nimetatakse ametisse isikuliselt, ning olema tasakaalustatud nii ametialase tausta kui ka geograafilise päritolu poolest.
            
         
               (6)
            
            
               Rühma liikmete ametiaeg peaks olema kolm aastat ja neid võiks olla võimalik uueks ametiajaks ametisse tagasi nimetada.
            
         
               (7)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (8)
            
            
               Rühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (2),
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesolevaga luuakse ELi kriminaalpoliitika eksperdirühm, edaspidi „rühm”.
   Artikkel 2
   Ülesanded
   Rühma ülesanne on nõustada komisjoni materiaalse karistusõiguse küsimustes ELi kriminaalpoliitika väljatöötamise raames. Ülesannete hulka kuulvad eelkõige nõustamine kõikides õiguslikes küsimustes, mis kõnealuses valdkonnas võivad tekkida, ning faktiliste andmete kogumine, mille põhjal asjaomaste poliitikavaldkondade eksperdirühmadega konsulteerides hinnatakse, kas EL peaks võtma kriminaalõiguslikke meetmeid liidu poliitika tõhusa rakendamise tagamiseks.
   Artikkel 3
   Konsulteerimine
   Komisjon võib konsulteerida rühmaga igas küsimuses, mis on seotud ELi kriminaalpoliitika väljatöötamisega.
   Artikkel 4
   Liikmesus ja liikmeks nimetamine
   1.   Rühma kuulub kuni 20 liiget. Liikmed nimetatakse ametisse isikuliselt.
   2.   Liikmed nimetab ametisse õigusküsimuste peadirektoraadi peadirektor kriminaalõiguse valdkonnas märkimisväärset pädevust omavate asjatundjate hulgast. Liikmete valiku protsess toimub sellisel viisil, et oleks tagatud erialateadmiste kõrge tase ning võimaluse piires oskuste, geograafilise päritolu ja sooline tasakaal, võttes arvesse eksperdirühma konkreetseid ülesandeid ja nõutavate erialateadmiste laadi.
   3.   Rühma kuuluvad nii teadus- kui ka uurimisasutuste eksperdid ning õigusala töötajad.
   4.   Liikmed nimetatakse ametisse isikuliselt kolmeks aastaks. Andes nõusoleku olla rühma liige, kohustutakse tegutsema sõltumatult ja avalikes huvides. Juhul kui mõne eksperdiga seoses tekib huvide konflikt, võivad komisjoni talitused ta rühmast välja arvata või keelata tal osaleda selle teataval koosolekul või nad võivad otsustada, et kõnealune ekspert ei osale arutelus teatavate päevakorraküsimuste üle. Rühma liikmed jäävad ametisse kuni asendamise või oma ametiaja lõppemiseni. Neid võib uueks ametiajaks ametisse tagasi nimetada.
   5.   Liikme, kes ei saa rühma töös enam tõhusalt osaleda, kes lahkub ametist või kes ei täida käesoleva artikli lõikes 3 või aluslepingu artiklis 339 nimetatud tingimusi, võib ametiaja lõpuni asendada.
   6.   Liikmete nimed avaldatakse komisjoni eksperdirühmade ja muude sarnaste üksuste registris (edaspidi „register”) ning õigusküsimuste peadirektoraadi veebisaidil. Liikmete isikuandmete kogumisel, töötlemisel ja avaldamisel lähtutakse määrusest (EÜ) nr 45/2001.
   Artikkel 5
   Tegevus
   1.   Eksperdirühma juhib komisjoni esindaja.
   2.   Kokkuleppel komisjoniga võib moodustada allrühmi, kes tegelevad konkreetsete küsimuste lahendamisega eksperdirühma antud volituste alusel. Allrühmad saadetakse pärast ülesannete täitmist laiali.
   3.   Komisjoni esindaja võib kutsuda rühma töös ajutiselt osalema väliseksperte, kes on pädevad rühma või allrühma konkreetses päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 punktis 3 osutatud organisatsioonile ja kandidaatriigile.
   4.   Rühma liikmed ning kutsutud eksperdid ja vaatlejad peavad järgima aluslepingute ja nende rakenduseeskirjade kohaseid ametisaladuse hoidmise kohustusi, samuti komisjoni otsuse 2001/844/EÜ, ESTÜ, Euratom (3) lisa kohaseid turvaeeskirju seoses Euroopa Liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta asjakohaseid meetmeid.
   5.   Komisjon tagab rühmale sekretariaaditeenuste osutamise.
   6.   Rühm võib eksperdirühmade standardtöökorra alusel vastu võtta oma töökorra.
   7.   Komisjon avaldab rühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 6
   Koosolekutega seotud kulud
   1.   Rühma tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis osalejatel tekivad seoses rühma tegevuses osalemisega.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Jõustumine
   Käesolev otsus jõustub Euroopa Liidu Teatajas avaldamise päeval.
   
      Brüssel, 21. veebruar 2012
      
         
            Komisjoni nimel
         
         
            asepresident
         
         Viviane REDING
      
   
   
      (1)  KOM(2011) 573 (lõplik).
   
      (2)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Komisjoni otsus, 29. november 2001, millega muudetakse komisjoni kodukorda (EÜT L 317, 3.12.2001, lk 1).